Säveltäminen

Säveltäminen on musiikkikappaleen eli sävellyksen tekemistä. Säveltäjät ovat henkilöitä, jotka luovat uutta musiikkia. Musiikin luomisprosessiin osallistuu usein myös erillinen sanoittaja, sovittaja, tuottaja ja tulkitsija. Näitä kaikkia voi yhdellä kappaleella olla useita tai sama henkilö voi vastata useasta osa-alueesta.

Perinteinen kansanmusiikki ei ole sävellettyä, vaan toistuvan kollektiivisen improvisaation tulosta, joka on välittynyt perimätietona sukupolvelta toiselle. Kirjoitustaidon ja tallennustekniikan kehittyessä musiikin säveltäminen ja sävellyksen esittäminen eli tulkinta ovat eriytyneet kahdeksi erilliseksi luomisprosessiksi, jotka ovat usein kytköksissä toisiinsa vain tallennusvälineen, esim. nuotinnoksen kautta.

Säveltäminen on prosessina erittäin paljon sidoksissa teostyyppiin. Teoriassa kyseessä on vapaa luova luomisprosessi, jonka lopputuloksena syntyy toistettavissa ja tunnistettavissa oleva ääninä aistittava teos. Käytännössä kuitenkin eri teostyyppien luomiseksi on vakiintunut musiikin teoriaan ja perinteeseen sidoksissa olevia sääntöjä ja tapoja niin taide- kuin populaarimusiikissakin.

Säveltämiseen on olemassa monta tapaa. Erilaisia sävelmiä voi kuvitella vain mielessään, mutta niitä voi myös yrittää hyräillä, vihellellä, tapailla jonkin soittimen avulla tai kirjoittaa suoraan nuoteiksi. Usein lopullinen sävellys syntyy toiston ja improvisaation välisen vuoropuhelun tuloksena. Sävellyksen voi kirjoittaa nuotiksi tai partituuriksi, tai sitten sen voi esimerkiksi ainoastaan painaa mieleensä, nauhoittaa jollain soittimella ja syöttää tietokoneen musiikkiohjelmaan. Lahjakas säveltäjä voi kehittää säveltämistaitojaan opiskelemalla ja harjoittelemalla.

 Säveltämisen opiskelu Suomessa 
Suomessa säveltämistä voi opiskella omana oppiaineenaan musiikkiopistoissa, konservatorioissa, ammattikorkeakouluissa ja Taideyliopiston Sibelius-Akatemiassa. Näiden lisäksi säveltäminen sisältyy mm. perusopetuksen opetussuunnitelman perusteisiin, eli myös peruskoulun musiikintunneilla sävelletään. Säännöllisen koulutuksen lisäksi Suomessa järjestetään lyhytkestoisia sävellysaiheisia kursseja ja projekteja. Sävellystä voi opiskella myös ottamalla yksityistunteja joltain opettajalta oppilaitosten ulkopuolella.

Sävellyspedagogiikka on verrattain nuori ala, ja tämän takia sävellyksen opetus on vielä paikoin puutteellista. Sävellyspedagogista koulutusta opettajille ja opettajaopiskelijoille tarjoaa Sibelius-Akatemian sävellyksen ja musiikinteorian aineryhmä ja Suomen Säveltäjät ry. Suomen Säveltäjien opetussuunnitelmatyöryhmä on laatinut opetussuunnitelmasuosituksen taiteen perusopetukseen.

 Sävellys tutkinto-ohjelmissa 
Musiikkiopistoissa ja konservatorioissa noudatettavaan taiteen perusopetuksen opetussuunnitelmaan sisältyy yhtenä osa-alueena sävellys ja improvisointi. Säveltämisen opiskelu voidaan toteuttaa omina ryhmä- tai yksilötunteinaan, tai se voidaan sisällyttää soittotuntien ohjelmaan. 

Konservatorioissa voi opiskella toisen asteen koulutuksena musiikkialan perustutkinnon, johon sisältyy vapaasti valittava 15 osaamispisteen sävellysopintojakso. Opintojakson päätteeksi osaaminen todetaan näytössä, jossa opiskelija esittelee kaksi sävellystään. 

Korkea-asteella nykyklassisen musiikin sävellystä voi opiskella pääaineisesti Taideyliopiston Sibelius-Akatemiassa musiikin kandidaatin, maisterin ja tohtorin tutkinto-ohjelmissa, sekä Tampereen ammattikorkeakoulussa esittävän ja luovan säveltaiteen muusikko (AMK) -tutkinnossa. Sibelius-Akatemiassa on mahdollista opiskella myös jazz-sävellystä niin ikään kandidaatti-, maisteri- ja tohtoritutkintona. Metropolia-ammattikorkeakoulussa voi opiskella pop/jazz-musiikin säveltämistä ja tuottamista muusikon AMK-tutkinnossa.

 Sävellyskurssit 
Suomen säveltäjät ry järjestää sävellyspedagogisia hankkeita eri puolilla Suomea. Sävellyksen mestarikursseja järjestetään erityisesti festivaalien yhteydessä, esimerkkejä tästä ovat Viitasaarella järjestettävä Musiikin aika -festivaali ja oululainen Uuden Musiikin Lokakuu. Sibelius-Akatemia, Radion Sinfoniaorkesteri ja Helsingin Kaupunginorkesteri ovat yhteistyössä järjestäneet vuodesta 2011 alkaen "Kuule, minä sävellän!" -projekteja, joissa kuka tahansa lapsi tai nuori pääsee säveltämään sinfoniaorkesterin soittimille sävellyspedagogien tuen avulla. 

 Säveltämistä tukevat oppiaineet 
Säveltämisessä kehittymistä tukee muidenkin musiikkiaineiden opiskelu. Näitä ovat esimerkiksi musiikinteoria, soitinoppi ja eri soitinten soittaminen. Musiikinhistoriaan ja erilaisiin musiikkityyleihin tutustuminen auttaa laajentamaan säveltäjän keinovarojen työkalupakkia.

Katso myös
Luettelo säveltäjistä
Sävellys
Opus1.fi - Sävellyspedagogisia harjoituksia ja aineistoja

 Lähteet 

*